บลจ.ทิสโก้ทะลุเป้าปีหน้าโต15-20%
บลจ.ทิสโก้ ปีนี้เข้าเป้า เผยปี 2556 สินทรัพย์โต 15-20% แนะเพิ่มลงทุนสินทรัพย์เสี่ยง
26 ธ.ค. 2555

บลจ.ทิสโก้ ปีนี้เข้าเป้า เผยปี 2556 สินทรัพย์โต 15-20% แนะเพิ่มลงทุนสินทรัพย์เสี่ยง
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า ปีนี้บริษัทสามารถขยายสินทรัพย์ส่วนธุรกิจกองทุนรวมทะลุเป้าที่ตั้งไว้และคาดว่าในปี 2556 จะเติบโตประมาณ 15-20% โดยมีจำนวนบัญชีผู้ถือหน่วยกองทนรวมเพิ่มขึ้นมาอยู่ที่ 35,000 บัญชีจากจำนวนสาขาของธนาคารทิสโก้ที่เพิ่มขึ้นประมาณ 50 สาขา โดยยอดขายกองทุนรวมผ่านธนาคารคิดเป็น 1 ใน 3 ของทั้งหมด
ทั้งนี้ ณ วันที่ 21 ธ.ค. 2555 สินทรัพย์กองทุนรวมมีมูลค่า 2.38 หมื่นล้านบาท เพิ่มขึ้น 69% จากสิ้นปีก่อน
สำหรับภาพรวมการลงทุนหลังจากความกังวลปัญหาหนี้ยุโรปลดลง จึงแนะนำให้เพิ่มพอร์ตการลงทุนในสินทรัพย์เสี่ยง 
“บริษัทจากที่ผ่านมาลงทุนในตราสารหนี้จำนวนมากและเริ่มให้ผลตอบแทนน้อยลง ขณะที่คาดว่าในปี 2556 กำไรบริษัทจดทะเบียนจะเติบโตได้ประมาณ 15-18% ยังแนะนำหุ้นจีน เอเชียแปซิฟิก เพราะมองว่าหลังจากจีนได้ผู้นำคนใหม่แล้วก็จะเดินหน้ากระตุ้นการลงทุนตามนโยบายทางเศรษฐกิจ ขณะที่ราคาหุ้นจีนถือว่าถูกกว่าในอดีตมากปัจจุบันสัดส่วนราคาต่อกำไร (พี/อี) อยู่ที่ประมาณ 9 เท่า จากในอดีตซึ่งอยู่ที่ประมาณ 14 เท่า” นายธีรนาถ กล่าว
สำหรับราคาทองคำยังมีแนวโน้มที่ดี โดยมองปีหน้าไว้ที่ 1,950 เหรียญสหรัฐ/ออนซ์ ขณะที่ราคาน้ำมันในปีหน้ายังนิ่งอยู่ที่ระดับ 80-90 เหรียญสหรัฐ/บาร์เรล เนื่องจากความต้องการจากเศรษฐกิจโลกยังไม่มาก